钦定古今图书集成/明伦汇编/氏族典/第546卷 > 《凌迪知万姓统谱》 > 国用安
## 钦定古今图书集成/明伦汇编/氏族典/第546卷 > 《凌迪知万姓统谱》 > 国用安

按《金史国用安传》：“用安先名安用，本名咬儿，淄州人。
红袄贼杨安儿，李全馀党也。尝归顺大元，为都元帅，
行山东路尚书省事。天兴元年六月归金朝，托从宜
众僧奴自通于朝廷。朝廷遣近侍局直长因世英、都
事高天祐持手诏至邳，以安用为开府仪同三司平
章政事，兼都元帅，京东山东等路行尚书省事，特封”
兖王，赐号英烈戡难保节忠臣，锡姓完颜，附属籍，改
名用安。设宴拜授如仪，以主事常谨等随使者奉表
入谢。上复遣世英、天祐赐以铁券，封赠其父母、妻诰
命及郡王宣、《世袭宣》、大信牌、玉兔鹘带各十，听同盟
可赐者赐之。使者至邳，用安迎受如礼，始有入援意。
及闻上将迁蔡州，乃遣人以蜡书言：“迁蔡有六，不可
迁蔡”，议遂寝。会上遣臧国昌以密诏征兵东方，故用
安假朝命，声言入援，檄刘安国为前锋，亲率兵三千
驻徐州城下。既而用安军食不给，乞粮于宋，宋阳许
之，即改从宋衣，而私与朝使相亲。寻益乏食，军民多
亡去。大元东平万户查刺将兵至涟水，遂降焉。查刺
既渡河趋蔡州，用安以诡计还涟水，复归于宋，受浙
东总管、忠州团练使，隶淮阃。甲午正月，闻大兵围沛，
用安往救之，败走徐州。会移兵攻徐，用安投水死。